บังคับคดีทำแผนรุกเร่งขายทรัพย์สิ้นปี
กรมบังคับคดีรุก จัดทำนโยบายเร่งด่วน ตั้งเป้าหมาย 3 เดือนก่อนสิ้นปี ขายทรัพย์ได้ 1 หมื่นล้าน
22 ต.ค. 2557

กรมบังคับคดีรุก จัดทำนโยบายเร่งด่วน ตั้งเป้าหมาย 3 เดือนก่อนสิ้นปี ขายทรัพย์ได้ 1 หมื่นล้าน 
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ในช่วงเดือน ต.ค.-ธ.ค. 2557 กรมตั้งเป้าผลักดันสินทรัพย์จากการบังคับคดีจำนวน 1 หมื่นล้านบาท จากเป้า 1 แสนล้านบาท ในปีงบประมาณ 2558 โดยจัดงานขายทอดตลาดในวันเสาร์ 14 จังหวัด และร่วมกับสถาบันการเงินจัดงานมหกรรมขายทอดตลาด รวมทั้งจะมีการปรับปรุงกฎระเบียบการขายทอดตลาดให้คล่องตัวมากขึ้น
ขณะเดียวกันได้มีการจัดทำนโยบายเร่งด่วนระยะ 3 เดือน (ต.ค-ธ.ค. 2557) โดยกำหนด 6 เป้าหมาย 9 วิธีการ เช่น เร่งผลักดันทรัพย์สินออกจากระบบบังคับคดี ลดสถิติการบังคับคดี บรูณาการในเรื่องการป้องปราบผู้กระทำความผิดยาเสพติด เตรียมความพร้อมรองรับประชาคมอาเซียน พัฒนาบุคลากร 
นอกจากนี้ จะมีการแก้ไขกฎหมายเพิ่มเติมให้ทันสมัย เช่น กฎหมายล้มละลาย และในเดือน ต.ค.นี้ จะเสนอ รมว.ยุติธรรมพิจารณาแก้ไขกฎหมายวิธีพิจารณาความแพ่ง มาตรา 309 จัตวา เพื่อยกเว้นไม่ให้นำค่าใช้จ่ายส่วนกลางที่ค้างชำระต่อนิติบุคคลอาคารชุดมาใช้บังคับกับผู้ซื้อทรัพย์จากการขายทอด
สำหรับแนวโน้มปีหน้าคาดว่าจะมีคดีเข้ามาสู่การบังคับคดีน้อยลง จากปกติแต่ละปีจะมีคดีใหม่เข้ามาประมาณ 5 หมื่นคดี คิดเป็นทุนทรัพย์ 8.8 หมื่นล้านบาท เนื่องจากศาลมีนโยบายไกล่เกลี่ยมากขึ้น ดังนั้นกรมบังคับคดีจะเน้นการสะสางคดีเก่าที่มีความซับซ้อนมากกว่ารอทรัพย์ใหม่
ทั้งนี้ ในปีงบประมาณ 2557 กรมบังคับคดีสามารถผลักดันทรัพย์สินได้กว่า 9.8 หมื่นล้านบาท ใกล้เคียงเป้าหมายที่ตั้งไว้ 1 แสนล้านบาท มีเม็ดเงินกลับสู่ระบบประมาณ 3.4 หมื่นล้านบาท แสดงว่าภาวะเศรษฐกิจไทยยังดีเพราะมีผู้สนใจประมูลซื้อสินทรัพย์ ประกอบกับม่ีนักลงทุนซื้อที่ดินไว้เพื่อรองรับการเปิดเออีซี โดยเฉพาะภาคตะวันออกเฉียงเหนือสามารถผลักดันสินทรัพย์ขายทอดตลาดได้เกินเป้าหมาย 200800% แม้แต่พื้นที่ 3 จังหวัดชายแดนภาคใต้ก็ยังมีศักยภาพผลักดันทรัพย์ได้เกินเป้าหมาย เช่น นราธิวาสเกินเป้าหมาย 200% ยะลา 200% และ อ.เบตง 165% 
ปัจจุบันกรมบังคับคดีมีทรัพย์รอขายทอดตลาดมูลค่ากว่า 2.23 แสนล้านบาท กว่า 1.63 แสนรายการ แบ่งเป็นที่ดินกว่า 8.2 หมื่นล้านบาท ที่ดินพร้อมสิ่งปลูกสร้างกว่า 7.8 หมื่นล้านบาท และห้องชุดกว่า 6.2 หมื่นล้านบาท